text: কুয়েট শিক্ষকের মৃত‌্যু: জড়িতদের শা‌স্তির দাবি শিক্ষকের স্ত্রীর
  ০৭:৫৬ পিএম | ০৫ ডিসেম্বর, ২০২১
  খুলনা প্রকৌশল ও প্রযুক্তি বিশ্ববিদ্যালয়ের (কুয়েট) ইলেকট্রিক্যাল ও ইলেকট্রনিক ইঞ্জিনিয়ারিং বিভাগের অধ্যাপক সেলিম হোসেনের অস্বাভাবিক মৃত্যুর ঘটনায় তার স্ত্রী সাবিনা খাতুন রিক্তা জড়িত অপরাধীদের শনাক্তকরণসহ শা‌স্তির দা‌বি করেছেন।
  রোববার (০৫ দুপুরে) কুয়েট কর্মকর্তা ক্লাবে শিক্ষক সমিতি আয়োজিত শোক সভায় (ভিডিও কলের মাধ্যমে সংযুক্ত হয়ে বক্তব্য রাখেন) এ সময় তিনি কান্নাজড়িত কন্ঠে এ দা‌বি জানান। কুয়েট শিক্ষক সমিতি আয়োজিত এ শোক সভায় সভাপতিত্ব করেন শিক্ষক সমিতির সভাপতি প্রতীক চন্দ্র বিশ্বাস।
  সাবিনা খাতুন রিক্তা বলেন, আমার স্বামী কোনো রাজনীতি করতো না। বিশ্ববিদ্যালয়ের কাজের বাইরেও কোথাও যেতেন না। সে কেমন মানুষ ছিল তা আপনারাই ভালো জানেন। এখন আমি একমাত্র সাড়ে ৬ বছরের মেয়ে জান্নাতুল ফেরদৌস অনিকাকে নিয়ে কোথায় যাবো?
  তিনি বিশ্ববিদ্যালয়ের প্রশাসনের নিকট অনুরোধ করে বলেন, তার স্বামী মারা যাওয়ার ঘটনায় যারা জড়িত তাদের বিরুদ্ধে কুয়েট কতৃপক্ষকে মামলা করার জন্য, বর্তমানে তাকেও বিভিন্নভাবে হুমকি দেওয়া হচ্ছে এবং নিরাপত্তাহীনতায় ভুগছেন বলেও তিনি জানান।
  শিক্ষক স‌মি‌তির সাধারণ সম্পাদক সৌমিত্র কুমার সরকারের পরিচালনায় বক্তৃতা করেন, প্রফেসর ড. মোঃ রফিকুল ইসলাম, প্রফেসর ড. আশরাফুল গনি ভুইয়া, প্রফেসর ড. পল্লব কুমার চৌধুরী, প্রফেসর ড. মুস্তাফিজুর রহমান, প্রফেসর ড. পিন্টু চন্দ্র শীল, প্রফেসর ড. সাইফুর রহমান, প্রফেসর ড. মোঃ শাহাজান, প্রফেসর ড. মোস্তফা সরোয়ার, প্রফেসর ড. শিবেন্দ্র শেখর সিকদার, প্রফেসর ড. রাফিজুল ইসলাম প্রমুখ।
  শোক সভা শেষে বাদ আছর কুয়েট জামে মসজিদে মরহুমের রুহের মাগফেরাত কামনা করে দোয়া অনুষ্ঠান অনুষ্ঠিত হয়।